CELEX: 62022CN0046
Language: et
Date: 2022-01-20 00:00:00
Title: Kohtuasi C-46/22 P: Liam Jenkinsoni 20. jaanuaril 2022 esitatud apellatsioonkaebus Üldkohtu (teine koda laiendatud koosseisus) 10. novembri 2021. aasta otsuse peale kohtuasjas T-602/15 RENV, Jenkinson versus nõukogu jt

14.3.2022   
            
            
               ET
            
            
               Euroopa Liidu Teataja
            
            
               C 119/30
            
         
      Liam Jenkinsoni 20. jaanuaril 2022 esitatud apellatsioonkaebus Üldkohtu (teine koda laiendatud koosseisus) 10. novembri 2021. aasta otsuse peale kohtuasjas T-602/15 RENV, Jenkinson versus nõukogu jt
      (Kohtuasi C-46/22 P)
      (2022/C 119/39)
      Kohtumenetluse keel: prantsuse
      
         Pooled
      
      
         Apellant: Liam Jenkinson (esindaja: avocate N. de Montigny)
      
         Teised menetlusosalised: Euroopa Liidu Nõukogu, Euroopa Komisjon, Euroopa välisteenistus, Eulex Kosovo
      
         Apellandi nõuded
      
      
                  —
               
               
                  tunnistada apellatsioonkaebus vastuvõetavaks ja tühistada vaidlustatud kohtuotsus;
               
            
                  —
               
               
                  teha asjas sisuline otsus ja rahuldada esimese astme hageja nõuded;
               
            
                  —
               
               
                  saata asi teise võimalusena tagasi Üldkohtusse uue otsuse tegemiseks;
               
            
                  —
               
               
                  mõista kõik apellatsioonimenetluse ning iga eelneva menetluse (T-602/15; C-43/17 P; T-602/15 RENV) kohtukulud välja apellatsioonimenetluse vastustajatelt.
               
            
         Väited ja peamised argumendid
      
      Apellatsioonkaebuse esimene väide on, et esitatud nõudeid ja väiteid on valesti tõlgendatud, kuivõrd Üldkohus välistas oma kontrolli kaebuse kõikide nende väidete üle, mis tuginesid õigusvastasuse vastuväitele.
      Teine väide on, et hageja esitatud fakti- ja õigusväiteid ja seega hagi eset on kitsendatud, kuivõrd Üldkohtu analüüs piirdus ainult hageja viimase ametikohaga Mission Eulex Kosovos.
      Kolmas apellatsioonkaebuse vaidlustatud kohtuotsuse vastu suunatud väide on, et selles jäeti esimese võimalusena esitatud nõude esimene osa rahuldamata.
      Neljas väide on, et on valesti kohaldatud liidu teenistujate võrdse kohtlemise põhimõtet ja et on rikutud ELTL artiklit 336, kuivõrd Üldkohus muutis täiesti olematuks Euroopa seadusandja tahte anda kõigile töötajatele minimaalne sotsiaalne kaitse. Üldkohus on hageja väitel samuti rikkunud õigusriigi põhimõtet, välistades kostjate igasuguse lepinguvälise vastutuse.
      Viies väide on esitatud hageja poolt esimeses kohtuastmes teise võimalusena esitatud nõude kolmanda osa vastuvõetamatuse tõttu tagasilükkamise vastu. Üldkohus oleks igal juhul pidanud omal algatusel käsitlema teatavaid avalikust huvist kantud väiteid ning analüüsima kohtutoimiku sisu.